Poznati velikogorički tajkun i vlasnik trgovačkog centra Solidum Željko Žužić (57) nizom financijskih malverzacija u periodu između 2007. i konca 2010. godine uspio je izbjeći plaćanje čak 47,6 milijuna kuna poreza koje je dugovao državi. Barem ga tako tereti optužnica koju je protiv njega u ponedjeljak podiglo Županijsko državno odvjetništvo u Zagrebu prema kojoj se Žužić također sumnjiči da je na nezakonit način stekao nekretnine u vrijednosti vrtoglavih 437 milijuna kuna.

Žužić je kao vlasnik i osnivač tvrtke Solidum Žužić obustavio poslovanje tog trgovačkog društva kako ne bi morao podmiriti porezne dugove prema državi, i to tako da je poslovnu i financijsku djelatnost prenio na druga tri trgovačka društva kako bi nastupila nelikvidnost i blokada žiro-računa, što se i dogodilo u rujnu 2007. godine. U tom trenutku “Solidum Žužić” je državi dugovao 47,6 milijuna kuna poreza. Potom je nizom ugovora i prijenosima vlasništva na nekretninama između svoja tri društva uspio postati vlasnik nekretnina u vrijednosti od 437 milijuna kuna, a državi porez nikada nije podmirio.

Žužić je zbog sumnje u financijske malverzacije bio uhićen krajem 2013. godine, a u pritvoru je proveo tri mjeseca. Nakon toga je postao ključni svjedok, ali i suoptuženik Marine Lovrić Merzel kojoj je navodno dao 100.000 eura mita kako bi njegova tvrtka pobijedila na natječaju kojim se nudilo vlasništvo nad 50 posto udjela u Cestama Sisak.

>> Žužić: Županica 100.000 € nije brojila, novac je stavila na stolić